
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  12 noiembrie  2007               

PL-x  726 /2007                      


A V I Z

asupra proiectului de Lege pentru  aprobarea Ordonanţei de urgenţă a Guvernului nr.72/2007 privind unele măsuri derogatorii de la Ordonanţa de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii 
               În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.72/2007 privind unele măsuri derogatorii de la Ordonanţa de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii , trimis cu adresa nr. PL-x 726 din 31.10.2007  şi înregistrat cu nr.31/1164 din 1.11.2007.
Senatul, în calitate de primă Cameră sesizată, a adoptat proiectul de lege, în condiţiile art.75 alin.(2) teza a III-a din Constituţia României, republicată.
În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege menţionat mai sus, în şedinţa din 12 noiembrie  2007.

 Membrii comisiei au examinat expunerea de motive, avizul Consiliului Legislativ, nr.863 din 29.06.2007, asupra proiectului ordonanţei de urgenţă a Guvernului, prin care recomandă reanalizarea acestuia, precum şi proiectul de lege supus avizării.
 Acest proiect de lege are ca obiect aprobarea Ordonanţei de urgenţă a Guvernului nr.72/2007 care reglementează unele măsuri derogatorii de la Ordonanţa de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, aprobată cu modificări şi completări prin Legea nr.337/2006, prin crearea cadrului legal necesar deblocării unor proiecte deja demarate pentru Compania Naţională de Autostrăzi şi Drumuri Naţionale din România – S.A.
În urma dezbaterilor, s-a reţinut faptul că ordonanţa de urgenţă supusă aprobării propune o derogare de la prevederile Ordonanţei de urgenţă a Guvernului nr.34/2006, derogare care nu este prevăzută de normele comunitare şi nu se regăseşte 
printre derogările prevăzute de această ordonanţă care a transpus o serie de directive ale CE.
                 Potrivit expunerii de motive ce însoţeşte proiectul de lege, prin această ordonanţă nu se urmăreşte eludarea prevederilor Ordonanţei de urgenţă a Guvernului nr.34/2006, ci crearea posibilităţii de continuare a aplicării procedurilor Ghidului de Achiziţii al Băncii Europene de Investiţii. Or, din textul Contractului de finanţare ratificat prin Legea nr.151/2006, rezultă că acest Ghid este un document „de politică” al Băncii Europene de Investiţii şi nu un document după care se pot face licitaţii derogatorii de la dreptul comunitar, aplicabil unei ţări care a devenit membră a Uniunii Europene.
                În aceste condiţii este de semnalat riscul ca România să fie chemată să răspundă pentru înfrângerea dreptului comunitar.
         Pentru considerentele mai sus menţionate, Comisia juridică, de disciplină şi imunităţi a hotărât, cu majoritate  de voturi (5 voturi împotrivă), avizarea  negativă a proiectului de lege.
                În raport de obiectul şi conţinutul reglementării, proiectul de lege face parte din categoria legilor ordinare.
                            PREŞEDINTE,                               SECRETAR,

                            Sergiu ANDON                              George BĂEŞU

Consilier, C. Păduroiu

